SL Uradni list Evropske unije C 323/10

Končno poročilo (1) pooblaščenca za zaslišanje v zadevi št. COMP/C-2/38.698 – CISAC

(2008/C 323/07)

Osnutek odločbe v tej zadevi je podlaga za naslednje ugotovitve:

Obvestilo o nasprotovanju

Po preiskavi, ki je bila sprožena po prejetju dveh pritožb, je Komisija 31. januarja 2006 naslovila obvestilo o nasprotovanju na 24 evropskih kolektivnih organizacij (AEPI, AKKA-LAA, AKM, ARTIJUS, BUMA, EAU, GEMA, IMRO, KODA, LATGA, PRS, OSA, SABAM, SACEM, SAZAS, SGAE, SIAE, SOZA, SPA, STEF, STIM, TEOSTO, TONO, in ZAIKS) ter konfederacijo CISAC (Mednarodna konfederacija društev avtorjev in skladateljev). Pritožbi sta poslala dva komercialna uporabnika; skupina RTL Group proti nemški kolektivni organizaciji GEMA ter digitalna avdio radiodifuzijska hiša Music Choice Europe plc proti konfederaciji CISAC. Navedeni zadevi sta bili združeni v to zadevo.

Obvestilo o nasprotovanju je bilo prejeto 3. februarja 2006 in strankam je bil odobren dvomesečni rok za odgovor.

Odobrena so bila tudi podaljšanja roka za odgovor na obvestilo o nasprotovanju ob upoštevanju potrebe po tem, da se pošlje popravljena različica CD-ROM-a, ki je vseboval dokumentacijo Komisije. Kot novi rok je bil za vse stranke določen 11. april 2006. Vsi naslovniki so odgovorili v roku, razen treh, ki niso predložili nikakršnih pripomb: islandska kolektivna organizacija (STEF), portugalska kolektivna organizacija (SPA) in litovska kolektivna organizacija (LATGAA).

Dostop do dokumentacije

Organizacija PRS je zaprosila za dostop do odgovorov drugih naslovnikov na obvestilo o nasprotovanju. Tedanji pooblaščenec za zaslišanje Serge Durande je organizacijo PRS obvestil o splošni praksi Komisije, da ne omogoča dostopa do odgovorov drugih strank na obvestilo o nasprotovanju. Dostop do odgovorov na obvestilo o nasprotovanju ali do njihovega dela je omogočen le, če jih Komisija uporabi v končni odločbi. Organizacija PRS temu stališču ni nasprotovala.

Nato je bil omogočen tudi dostop do nezaupnih različic pismenih pripomb, ki so jih predložile tretje stranke.

Pritožniki in druge tretje stranke

Pritožnikom je bila 6. marca 2006 poslana nezaupna različica obvestila o nasprotovanju, 7. aprila 2006 pa so predložili pisne pripombe.

Sedemindvajset podjetij je zaprosilo za status zainteresirane tretje stranke v postopku in ta status jim je bil odobren (glej v nadaljevanju pod naslovom Ustno zaslišanje). Obveščena so bila o naravi in vsebini zadeve z nezaupno različico obvestila o nasprotovanju in pozvana, da predložijo pisne pripombe.

Ustno zaslišanje

Ustno zaslišanje je potekalo 14., 15. in 16. junija 2006.

Vsi naslovniki, razen organizacije EAU in tistih, ki niso odgovorili na obvestilo o nasprotovanju, so zaprosili za ustno zaslišanje v skladu s členom 12 Uredbe Komisije (ES) št. 773/2004. Organizacije SOZA, ARTISJUS in OSA so zastopali pravni zastopniki konfederacije CISAC.

Naslednjim tretjim strankam je bil omogočen nastop na ustnem zaslišanju: EDIMA, IFPI, RTL Group, Music Choice, Footprint, IMPALA, Universal Music International, Music Users' Council of Europe, ICMP, Nextradiotv, EBU, ZDF, ARD, VPRT, SKAP, EICTA, ECCA, ROAIM, FFACE, Vodafone, ACT' in UTECA. Nekatere tretje stranke (BT, Deutsche Telekom, Ericsson, Infospace, BBC) niso zaprosile za udeležbo na ustnem zaslišanju.

Dopis o novih dejstvih in dodaten dostop do dokumentacije

Med ustnim zaslišanjem je postalo očitno, da se je preiskava po tem, ko je bilo poslano obvestilo o nasprotovanju, nadaljevala. Zato je pooblaščenec za zaslišanje predlagal, da se pošlje dopis o novih dejstvih in se strankam omogoči ponoven dostop do dokumentacije, ki je vsebovala dopise na podlagi člena 18, odgovore na te dopise in dodatne pripombe tretjih strank na obvestilo o nasprotovanju. Dopis o novih dejstvih je bil poslan 5. julija 2006 in strankam je bil odobren rok desetih delovnih dni po ponovnem dostopu do dokumentacije, da podajo dodatne predložitve.

Nobena stranka ni na dopis o novih dejstvih podala nadaljnjih predložitev ali pripomb.

Nove zahteve po podatkih so bile poslane tudi med septembrom in novembrom 2006, 18. decembra 2006 pa je bil strankam omogočen dostop do teh zahtev in odgovorov.

Dostop do rezultatov preskusa trga na podlagi člena 27(4)

Zaveze, ki so jih ponudile konfederacija CISAC in 18 kolektivnih organizacij marca 2007 so bile tržno preverjene z objavo obvestila v skladu s členom 27(4) Uredbe (ES) št. 1/2003 dne 9. junija 2007. Nezaupna različica pripomb v odgovor na preskus trga je bila vsem strankam poslana 30. avgusta 2007.

Osnutek odločbe

Po odgovorih na obvestilo o nasprotovanju in po ustnem zaslišanju je Komisija določila, da predhodnih ugotovitev v zvezi z morebitnimi kršitvami konfederacije CISAC ni mogoče potrditi. V skladu s tem konfederacija CISAC ni naslovnik tega osnutka odločbe.

Komisija je iz osnutka odločbe prav tako izpustila en ugovor proti preostalim strankam, ki je bil na začetku vključen v obvestilo o nasprotovanju. V osnutku odločbe niso predvidene kazni.

Osnutek odločbe, ki je bil predložen Komisiji, vsebuje samo ugovore, glede katerih je bilo strankam omogočeno, da izrazijo svoje mnenje.

Ob upoštevanju zgoraj navedenega menim, da so bile pravice strank do zaslišanja v tej zadevi spoštovane.

Bruselj, 25. junija 2008 Karen WILLIAMS

(1) V skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).